Diari Oficial de la Generalitat Valenciana


Sumari del DOGV 4734, del 19-04-2004 (2004/2630)

RESOLUCIÓ de 27 de febrer de 2004, de la directora general de justícia de la Conselleria de Justícia i Administracions Públiques, per la qual resol inscriure la modificació dels Estatuts del Col·legi Oficial d'Infermeria València i es disposa la seua publicació en el Diari Oficial de la Generalitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4734

Data del DOGV
:   19-04-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/2630


Data del document
:   27-02-2004

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * València
    * reglament intern
    * legislació
    * personal sanitari
    * col·legi professional

RESOLUCIÓ de 27 de febrer de 2004, de la directora general de justícia de la Conselleria de Justícia i Administracions Públiques, per la qual resol inscriure la modificació dels Estatuts del Col·legi Oficial d'Infermeria València i es disposa la seua publicació en el Diari Oficial de la Generalitat Valenciana. [2004/E2630]
  
Vist l'expedient de modificació estatutària, instruït a instància de Juan José Tirado Darder, en nom i representació del Col·legi Oficial d'Infermeria de València, inscrit amb el número 56 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de la modificació dels seus Estatuts en l'esmentat Registre, en base als següents fets:
  
Primer
  
Que Juan José Tirado Darder, en nom i representació del Col·legi Oficial d'Infermeria de València va presentar, el 4 de desembre de 2003, el certificat de l'acord de modificació dels Estatuts de l'esmentat Col·legi, per a la seua inscripció en el Registre de Col·legis Professionals i de Consells Valencians de Col·legis Professionals, en compliment d'allò previst per l'article 11.1, de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que segons el certificat presentat, lliurat el 28 de novembre de 2003, per Alejandro Sapiña Pérez, secretari de la Junta de Govern del Col·legi Oficial d'Infermeria de València, la Junta de Govern, en reunió celebrada el 14 de novembre de 2003, va acordar aprovar la modificació dels seus Estatuts.
  
Tercer
  
Que el nou text dels Estatuts queda incorporat íntegrament a la present Resolució, i es dóna ací per reproduït.
  
Fonaments de dret
  
Primer
  
Que els Estatuts contenen totes les determinacions exigides en l'article 10, de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que els esmentats Estatuts han sigut aprovats amb els requisits i les formalitats previstos en dit article i en els mateixos Estatuts del Col·legi.
  
Tercer
  
Que l'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Justícia i Administracions Públiques, competent per així disposar-ho l'article 6.1, de la Llei 6/1997, de 4 de desembre, en virtut de les atribucions que té conferides pels decrets 3/2003, de 21 de juny, i 113/2003, de l'11 de juliol, sobre assignació de competències a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 4/2002, de 4 de gener, del Consell de la Generalitat Valenciana, pel qual s'aprova el reglament de l'esmentada Llei.
  
Vistos:
  
L'article 36, de la Constitució i l'article 31.22, de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics, i la resta de disposicions complementàries, resolc:
  
Primer
  
Inscriure la modificació dels Estatuts del Col·legi Oficial d'Infermeria de València.
  
Segon
  
I que es publique la present Resolució en el Diari Oficial de la Generalitat Valenciana.
  
Contra esta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte en el termini d'un mes, comptador des de l'endemà de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que establixen els articles 116 i 117, de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i amb els articles 10 i 46, de la Llei 29/1998, de 13 de juliol, Reguladora de la Jurisdicció Contenciós Administrativa, sense perjudici que s'utilitze qualsevol altra via que es considere oportuna.
  
València, 27 de febrer de 2004.-La directora general de justícia: Patricia Montagud Alario.
  
ANNEX
  
Estatuts del Col·legi Oficial d'Infermeria de València.
  
Exposició de motius:
  
La recent aprovació dels Estatuts de l'Organització Col·legial d'Infermeria d'Espanya (Reial Decret 1231/2001, de 8 de novembre), va constituir una fita en el procés de l'adaptació de l'estructura corporativa a la distribució territorial de competències que emana de la Constitució Espanyola. Conforme a l'article 149.1.18, de la Constitució, i de la jurisprudència que l'ha interpretat, l'Estat té competència en matèria de col·legis professionals en la mesura que participen de la naturalesa de las administracions públiques. Al legislador estatal correspon fixar els principis i regles bàsiques a què han d'ajustar la seua organització i competències estes corporacions. Aspectes que van ser recollits per la Llei 12/1983, del Procés Autonòmic, i per les successives modificacions que ha sofrit la Llei Estatal de Col·legis Professionals. En la de les matèries (drets i deures dels col·legiats, funcionament i finançament dels col·legis i consells autonòmics, règim disciplinari, etc.), la competència és exclusiva de la Comunitat Valenciana (article 31.22, de l'Estatut). Competència que ha sigut desenvolupada per la Llei 6/1997, de 4 de desembre, de Consells i Col·legis Professionals.
  
Els nous Estatuts de l'Organització Col·legial d'Infermeria van reconéixer, en la disposició addicional primera, que els preceptes dels Estatuts Generals, s'entenen sense perjudici de les competències de les comunitats autònomes i, en virtut d'això, del Règim Jurídic dels Consells Autonòmics i dels Col·legis Oficials d'Infermeria que resulte d'aquells i que es troben constituïts conforme a la normativa aplicable, criteri que es reitera parcialment en nombroses ocasions al llarg de l'articulat.
  
El que significa que en la resta de qüestions, que no estiguen regulades en la legislació bàsica estatal i afecten l'exercici de la professió, s'aplica amb caràcter exclusiu la legislació valenciana i, en el seu desenvolupament, els estatuts aprovats pels col·legis d'Alacant, Castelló i València i pel Consell Valencià.
  
Com a conseqüència d'eixa nova normativa, el Consell d'Infermeria de la Comunitat Valenciana va modificar els seus Estatuts, per tal de dotar de seguretat jurídica al repartiment territorial de competències i va introduir aspectes nous en la seua regulació. Els Estatuts del Consell d'Infermeria de la Comunitat Valenciana van fixar un termini per a la modificació dels Estatuts dels distints col·legis professionals que l'integren.
  
I és ara quan es procedix a la modificació dels Estatuts del Col·legi d'Infermeria de València, de conformitat amb els Estatuts del Consell General i del Consell Valencià.
  
Com a principals novetats cal destacar la modificació de la denominació d'este Col·legi, que passa a ser la de Col·legi Oficial d'Infermeria de València, terme este ja habitual per a referir-se a este.
  
Així mateix, la possibilitat que els nacionals d'altres estats membres de la Unió Europea, espai econòmic europeu o altres estats, en condicions de reciprocitat, adquirisquen la condició de col·legiats i puguen exercir permanentment en l'àmbit territorial de la Comunitat Valenciana, sempre que acrediten el corresponent certificat o títol homologat.
  
Alhora, i en coherència amb les últimes modificacions introduïdes en la legislació estatal bàsica en matèria de col·legis professionals, s'establix el principi de col·legiació única.
  
Sense perjudici d'això, s'establix l'obligació dels professionals, que exercisquen ocasionalment en un territori distint al de la seua col·legiació, de notificar l'actuació al Col·legi d'acollida, per tal de garantir l'adequat control de l'exercici de la professió.
  
A més a més, els Estatuts recullen aquelles matèries o millores tècniques que l'experiència en el funcionament del Consell Valencià fa oportú introduir.
  
Així, s'inclou un apartat que introduïx les tasques o funcions pròpies de la infermeria, i es recullen dins dels Estatuts els barems d'honoraris professionals, amb caràcter orientatiu.
  
S'han ampliat les funcions del Col·legi per a adaptar-lo a les noves necessitats que la professió d'infermer requerix.
  
S'han creat dues noves vocalies per a satisfer aspiracions legítimes de col·lectius integrats en l'estructura col·legial, i es crea la figura de president d'honor del Col·legi, per tal de donar continuïtat als càrrecs col·legials i evitar la provisionalitat en els càrrecs.
  
S'ha establit un recàrrec del 20% per als col·legiats que incomplisquen l'obligació d'abonament de les quotes col·legials, en les condicions determinades en estos Estatuts.
  
Així mateix, es modifica la renovació dels càrrecs que componen la Junta de Govern, que serà cada cinc anys i de forma conjunta. Això ha obligat a contemplar un règim transitori que permetera acomodar la duració dels càrrecs elegits anteriorment al nou règim jurídic. Així, l'anul·lació de les eleccions de 1997 va exigir la celebració d'una nova votació en el maig de 1998, amb la consegüent alteració del cicle de renovacions periòdiques previst en els Estatuts. Això obligaria a realitzar dues eleccions en un breu període de temps. Per a resoldre esta qüestió, i la llacuna existent, es preveu, amb caràcter transitori, que els càrrecs de vicepresident, tresorer, vocal 1r i vocal 3r continuaran en l'exercici de les seues funcions fins que es realitze el següent procés electoral, que ho serà quan expire legalment el mandat del president, secretari, vocal 2n, 4t i 5é. A partir d'eixe moment, les eleccions se celebraran cada cinc anys i de forma conjunta. Així mateix, s'han hagut de modificar diversos articles per a mantindre la coherència amb esta modificació.
  
Títol I
  
Capítol I
  
Disposicions generals
  
Article 1
  
El Col·legi Oficial d'Infermeria de València és una corporació de dret públic, reconeguda per la Constitució i constituïda a l'empara de la Llei 6/1997, de 4 de desembre, de Consells i Col·legis Professionals de la Comunitat Valenciana, amb personalitat jurídica pròpia i plena capacitat per al compliment dels seus fins.
  
El seu funcionament i estructura interna hauran de ser democràtics.
  
Article 2
  
1. En el Col·legi Oficial d'Infermeria de València s'incorporaran obligatòriament els que es troben en possessió del títol de diplomat en infermeria, ajudant tècnic sanitari, infermer, comare, infermer especialista en salut mental o ATS d'empresa i desitgen exercir la seua professió en qualsevol de les seues modalitats, bé en forma independent o bé al servici de les administracions públiques o de qualssevol altres entitats públiques o privades.
  
2. Voluntàriament, podran sol·licitar la seua col·legiació, els qui estiguen en possessió d'algun d'aquells títols i desitgen incorporar-se al Col·legi, malgrat no desenvolupar cap activitat professional.
  
3. Els col·legiats que es jubilen podran continuar pertanyent al Col·legi d'Infermeria de València, amb la condició de col·legiats jubilats i satisfer la quota que la Junta de Govern determine. Tindran els mateixos drets i obligacions que la resta de col·legiats.
  
Article 3
  
La seu del Col·legi Oficial d'Infermeria de València es fixa a la ciutat de València, avinguda Blasco Ibáñez, número 64.
  
Article 4
  
El Col·legi Oficial d'Infermeria de València estén la seua competència a tot el territori de la província de València.
  
Article 5
  
En tot el que es referix als aspectes institucionals i corporatius, el Col·legi d'Infermeria de València es relacionarà amb la Conselleria de Presidència del Govern Valencià.
  
En tot el que afecta el contingut de la professió, es relacionarà amb la Conselleria de Sanitat.
  
Capítol II
  
Fins i funcions del Col·legi
  
Article 6
  
Són fins fonamentals del Col·legi Oficial d'Infermeria de València:
  
a) L'ordenació de l'exercici de la professió d'infermeria, dins del marc legal específic, en l'àmbit de la seua competència, en benefici tant de la societat a què servixen com dels interessos generals que els són propis.
  
b) Vigilar l'exercici de la professió, i facilitar el coneixement i
  
compliment de tota classe de disposicions legals que l'afecten i
  
fer complir els principis deontològics i eticosocials de la professió d'infermeria, la seua dignitat i prestigi.
  
c) Vetllar per l'adequat nivell de qualitat de les prestacions professionals dels col·legiats; per a això es promourà la formació i perfeccionament d'estos.
  
d) La defensa dels interessos professionals dels col·legiats i la
  
representació exclusiva de l'exercici de la professió.
  
Article 7
  
Per al compliment dels seus fins essencials, són funcions pròpies del Col·legi Oficial d'Infermeria de València les següents:
  
a) Ordenar l'activitat professional dels col·legiats, vetllar per l'ètica, deontologia i dignitat professional, així com pel respecte dels drets dels particulars que han contractat els seus servicis.
  
b) Exercir la potestat disciplinària en l'orde professional i col·legial, sense perjudici de les competències del Consell Valencià de Col·legis Oficials d'Infermeria.
  
c) Procurar l'harmonia i col·laboració entre els col·legiats, i impedir la competència deslleial entre estos.
  
d) Exercir les accions que les lleis establisquen per a evitar l'intrusisme, sense perjudici de les actuacions d'inspecció i sanció a què estan obligades les administracions públiques.
  
e) Intervindre en via de conciliació o arbitratge en els conflictes que per motius professionals se susciten entre col·legiats o en aquells que el Col·legi siga designat per a administrar l'arbitratge, conforme a l'article 10 a) de la Llei 36/1988, de 5 de desembre.
  
f) Organitzar cursos de formació i perfeccionament per als seus col·legiats, l'assistència dels quals serà facultativa, i per a quants col·lectius i persones es relacionen amb la protecció a la salut i assistència sanitària, com a auxiliars d'infermeria, zeladors i altres, en la seua condició de col·laboradors de la infermeria.
  
g) Organitzar activitats i servicis comuns de caràcter professional, cultural, assistencial, de previsió i anàlegs, que siguen d'interés per als col·legiats.
  
h) Promoure, crear, participar o col·laborar en l'establiment de qualsevol tipus d'associació, fundació, ONG, sempre que estes redunden en benefici de la professió.
  
i) Exercir la representació i defensa de la professió d'infermeria davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.
  
j) Participar en els òrgans consultius de l'administració en matèria sanitària, quan aquella ho requerisca o així ho establisquen les disposicions aplicables.
  
k) Exercir totes les funcions que li siguen encomanades per les administracions valencianes i col·laborar amb estes, mitjançant la realització d'estudis i informes, elaboració d'estadístiques i altres activitats relacionades amb els seus fins, que puguen ser-los sol·licitades o que acorden formular per pròpia iniciativa.
  
l) Col·laborar amb les universitats en l'elaboració dels plans d'estudi i preparar la informació necessària per a facilitar l'accés a la vida professional dels nous col·legiats.
  
ll) Aprovar els seus pressuposts, així com regular i fixar les quotes dels col·legiats.
  
m) Facilitar als tribunals de Justícia la relació de col·legiats que per la seua preparació i experiència professional pogueren ser requerits per a intervindre com a perits en assumptes judicials o proposar-los a instància de l'autoritat judicial, així com emetre informes i dictàmens, quan siguen requerits per a això per qualsevol jutjat o tribunal.
  
n) Establir barems d'honoraris, que tindran caràcter merament orientatiu.
  
nn) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a honoraris professionals.
  
o) Encarregar-se del cobrament de les percepcions, remuneracions d'honoraris professionals amb caràcter general o a petició dels interessats, en els casos en què el Col·legi tinga creats els servicis adequats i en les condicions que es determinen en els seus Estatuts. I en tot cas, cobrar els honoraris per la intervenció dels infermers en els espectacles taurins.
  
p) Aprovar els seus Estatuts i reglaments de règim interior.
  
q) Prestar la millor atenció possible als col·legiats, inclosa l'obertura d'aquells mitjans informàtics o telemàtics que calguen, sempre que els pressuposts col·legials ho permeteren, així com signar compromisos institucionals amb aquelles entitats públiques i privades que oferisquen servicis als col·legiats.
  
r) Establir els servicis comuns mínims d'interés per als col·legiats de caràcter professional, cultural, assistencial i de previsió, així com aquells altres anàlegs, i proveir al sosteniment econòmic mitjançant les mesures necessàries i que puguen ser suportats econòmicament.
  
s) Facilitar la solució de problemes d'habitatge dels col·legiats, i amb esta finalitat podrà crear, i si no n'hi ha, participar o col·laborar amb associacions o entitats tendents a este fi, sense ànim de lucre.
  
t) Subscriure convenis amb entitats públiques i privades de tota índole, per tal d'aconseguir avantatges i incentius per als membres del Col·legi, tant a nivell professional com particular.
  
u) Totes aquelles funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.
  
Títol II
  
Dels col·legiats
  
Capítol I
  
De l'adquisició, denegació
  
i pèrdua de la condició de col·legiat
  
Article 8
  
1. La col·legiació és obligatòria per a l'exercici professional, per al qual habiliten les titulacions de diplomat en infermeria, ajudant tècnic sanitari, infermer, comare, infermer especialista en salut mental o ATS d'empresa, conforme el que disposen l'article 3, de la Llei 2/1974, de 13 de febrer, de Col·legis Professionals, i la Llei 6/1997, de 4 de desembre, de Consells i Col·legis Professionals de la Comunitat Valenciana.
  
2. És requisit indispensable per a exercir la professió de diplomat en infermeria, ajudant tècnic sanitari, infermer, comare, infermer especialista en salut mental o ATS d'empresa, trobar-se incorporat en este Col·legi Oficial d'Infermeria de València.
  
3. No obstant l'anterior, estaran habilitats per a exercir en l'àmbit territorial provincial de València aquells infermers que, trobant-se incorporats en un altre Col·legi de l'Estat, comuniquen a este l'actuació que vagen a realitzar i el temps presumible d'esta. Esta comunicació haurà de procedir del Col·legi d'origen i tramesa al Col·legi d'Infermeria de València.
  
Article 9
  
El Col·legi Oficial d'Infermeria de València està facultat per a verificar i exigir el compliment del deure de col·legiació.
  
Article 10
  
Per adquirir la condició de col·legiat caldrà presentar una sol·licitud dirigida al president de la Junta de Govern, acompanyada de la documentació següent:
  
a) Certificat de naixement o document nacional d'identitat.
  
b) Títol professional original o testimoni notarial del mateix.
  
En el cas que no s'haguera rebut encara el títol professional, la Junta de Govern podrà concedir una col·legiació provisional, sempre que la persona interessada presente certificat acadèmic acreditatiu d'haver finalitzat els estudis i el resguard que justifique tindre abonats els drets d'expedició del títol corresponent, el qual haurà de presentar al Col·legi per al seu registre, quan li siga facilitat.
  
c) Rebut acreditatiu d'haver satisfet la quota d'incorporació.
  
Els qui pretenguen incorporar-se al Col·legi Oficial d'Infermeria de València, si pertangueren amb anterioritat a un altre, hauran de presentar certificat lliurat pel Col·legi d'origen, en què s'expresse si està al corrent de pagament de les quotes col·legials i no estar inhabilitat temporalment o definitivament per a l'exercici de la professió.
  
Article 11
  
La Junta de Govern acordarà, en el termini màxim d'un mes, el que estime pertinent sobre la sol·licitud de col·legiació, i practicarà en l'esmentat termini les comprovacions que crea necessàries; a més, podrà requerir del sol·licitant documents i aclariments complementaris.
  
Article 12
  
1. La sol·licitud de col·legiació només podrà ser denegada pels motius següents:
  
a) Quan els documents presentats siguen insuficients o oferisquen dubtes sobre la seua legitimitat i no s'hagen completat o esmenat en el termini assenyalat a l'efecte, o quan el sol·licitant haja falsejat les dades i documents necessaris per a la seu col·legiació.
  
b) Quan la persona sol·licitant haguera sofrit alguna condemna per sentència ferma dels tribunals, que en el moment de la sol·licitud l'inhabilite per a l'exercici professional.
  
c) Quan haguera sigut sancionat disciplinàriament amb l'expulsió d'este o un altre col·legi, mentre no s'extingisca la responsabilitat disciplinària.
  
d) Quan en formular la sol·licitud es trobe suspés de l'exercici de la professió, en virtut de correcció disciplinària imposada per un altre Col·legi.
  
2. Si la Junta de Govern acorda denegar la col·legiació, ho comunicarà a la persona interessada dins dels deu dies següents a la data de l'acord, i s'expressaran els fonaments d'este i els recursos a què és susceptible.
  
3. Contra l'Acord en què denegue la col·legiació, la persona interessada podrà formular recurs d'alçada davant del Consell Valencià de Col·legis Oficials de Infermeria de la Comunitat Valenciana. Contra la resolució desestimatòria del recurs podrà la persona interessada recórrer davant de la Jurisdicció Contenciosa Administrativa.
  
Article 13
  
La col·legiació de nacionals dels estats membres de la Unió Europea que es troben prèviament establits, amb caràcter permanent, en qualsevol dels esmentats estats, serà regit per la legislació comunitària i el dret intern del país d'establiment, en desenvolupament de l'esmentada legislació.
  
Per a la col·legiació de titulats d'altres països s'estarà al que determinen les disposicions vigents.
  
Article 14
  
1. La condició de col·legiat es perdrà per:
  
a) Falta de pagament de quatre quotes ordinàries o una extraordinària, sempre que així ho acorde la Junta de Govern.
  
b) Condemna ferma que comporte l'accessòria d'inhabilitació per a l'exercici de la professió.
  
c) Per expulsió del Col·legi, acordada en expedient disciplinari.
  
d) A petició pròpia, formulada davant de la Junta de Govern, sempre que complisca els requisits necessaris per a ser donat de baixa en el Col·legi.
  
2. En tot cas, la pèrdua de la condició de col·legiat per les causes dels apartats a), b) i c) haurà de ser comunicada per escrit a la persona interessada, moment en què tindrà efectes.
  
3. En el supòsit de l'apartat a), es requerirà la persona interessada, perquè procedisca al pagament i formule totes les al·legacions que estime oportunes en el termini de quinze dies. Transcorregut este termini sense efectuar el pagament o justificar la seua improcedència, se li comunicarà la pèrdua de la condició de col·legiat/ada, que no té caràcter de sanció disciplinària i s'entén sense perjudici de la facultat del Col·legi de reclamar judicialment l'import de les quotes pendents de pagament.
  
Sense perjudici de l'anterior, la persona col·legiada podrà rehabilitar els seus drets i pagar el que deu i la quantitat que corresponga com a quota d'incorporació.
  
4. En el supòsit de l'apartat d), la Junta de Govern acordarà, en el termini d'un mes, el que estime pertinent sobre la sol·licitud de baixa, i practicarà en dit termini les comprovacions que crea necessàries, i requerirà de la persona sol·licitant els documents i aclariments complementaris. Mentre la Junta de Govern no resolga sobre la sol·licitud de baixa, esta no tindrà efecte.
  
Article 15
  
Podran ser col·legiats d'honor del Col·legi d'Infermeria de València aquelles persones que reben este nomenament per acord de la Junta de Govern, en atenció als mèrits o servicis rellevants, prestats a favor de la professió o de la sanitat en general.
  
Capítol II
  
Drets i deures dels col·legiats
  
Article 16
  
Els col·legiats tindran els drets següents:
  
a) Participar en la gestió corporativa i, per tant, exercir el dret de petició i el de sufragi actiu i passiu per a l'elecció dels membres dels òrgans de govern, mitjançant els procediments i amb els requisits dels presents Estatuts.
  
b) Promoure actuacions dels òrgans de govern mitjançant iniciatives formulades en els termes previstos en els presents Estatuts.
  
c) Ser defensats pel Col·legi, a petició pròpia, quan siguen vexats o perseguits amb motiu de l'exercici professional.
  
d) Ser representats i assessorats pel Col·legi quan necessiten presentar reclamacions fundades a les autoritats, tribunals, entitats públiques o privades i en totes les divergències que sorgisquen amb ocasió de l'exercici professional, i serà a càrrec de la persona col·legiada en què sol·licite les despeses i costs jurídics que el procediment ocasione, llevat de decisió contrària de la Junta de Govern.
  
e) Crear agrupacions representatives d'interessos específics al si del Col·legi, amb sotmetiment en tot cas als òrgans de govern.
  
f) Pertànyer a les entitats de previsió establides, per protegir els professionals.
  
g) Actuar en l'exercici professional amb total llibertat i independència, sense més limitacions que les previstes en la Llei, les normes deontològiques o estos Estatuts.
  
h) No suportar altres càrregues corporatives que les assenyalades per les lleis, estos Estatuts o les vàlidament acordades pels òrgans de govern.
  
i) Sol·licitar informació sobre els aspectes de la vida col·legial.
  
j) Remoure els titulars dels òrgans de govern, mitjançant el vot de censura, regulat en els presents Estatuts.
  
Article 17
  
Els col·legiats tindran els deures següents:
  
a) Complir el que disposen estos Estatuts, així com les decisions d'este Col·legi i del Consell Valencià de Col·legis Oficials d'Infermeria, sense perjudici del dret d'impugnació.
  
b) Complir les normes deontològiques de la professió.
  
c) Estar al corrent en el pagament de les quotes col·legials ordinàries i extraordinàries.
  
d) Portar amb la màxima lleialtat les relacions amb el Col·legi i amb els altres col·legiats/ades.
  
e) Denunciar els casos d'intrusisme o d'exercici il·legal que arriben al seu coneixement.
  
f) Comunicar al Col·legi els seus canvis de residència o domicili. En cas contrari, s'entendrà com a residència i domicili del col·legiat, a tots els efectes, el que conste en els arxius col·legials.
  
g) Tramitar per conducte del Col·legi, que li donarà curs amb el seu preceptiu informe, tota petició o reclamació que haja de formular al Consell Valencià de Col·legis Oficials d'Infermeria.
  
Títol Tercer
  
Funcionament del Col·legi
  
Capítol I
  
Dels òrgans del Col·legi d'Infermeria de València
  
Article 18
  
Són òrgans col·legiats del Col·legi Oficial d'Infermeria de València: l'Assemblea General, la Junta de Govern i la Comissió Permanent.
  
Són òrgans unipersonals: el president, el vicepresident, el secretari, el tresorer i els vocals.
  
Secció primera
  
De l'Assemblea General
  
Article 19
  
1. L'Assemblea General, constituïda per la totalitat dels col·legiats, és el màxim òrgan de govern del Col·legi, on es forma i expressa la voluntat de la corporació, sense perjudici de les competències exclusives que estos Estatuts atribuïxen a la Junta de Govern.
  
Els seus acords, vàlidament adoptats, són obligatoris inclús per a les persones col·legiades dissidents o absents, sense perjudici del dret d'impugnació que poguera correspondre'ls.
  
2. L'Assemblea General és l'encarregada de decidir, amb caràcter deliberant i decisori, sobre els següents assumptes:
  
a) L'aprovació i modificació dels Estatuts d'este Col·legi.
  
b) L'aprovació del balanç i la liquidació pressupostària de cada exercici, així com dels pressuposts anuals d'ingressos i despeses.
  
c) L'aprovació de les quotes d'incorporació, quotes ordinàries i extraordinàries, que han de satisfer els col·legiats.
  
d) L'aprovació o censura de la gestió de la Junta de Govern o de qualsevol dels seus membres.
  
e) L'aprovació de les normes i quantia d'honoraris professionals a proposta del Ple de la Junta de Govern, que tindran caràcter orientatiu.
  
f) La fusió, absorció, segregació i dissolució del Col·legi.
  
g) L'alienació de béns immobles de la corporació.
  
h) Aquells assumptes que li sotmeta el Ple de la Junta de Govern i que, al seu criteri, meresquen esta atenció en raó de la seua específica transcendència col·legial.
  
Article 20
  
1. L'Assemblea General es reunirà amb caràcter ordinari dues vegades a l'any. La primera d'elles haurà de realitzar-se dins dels dos mesos següents al tancament de l'exercici econòmic (el trenta-un de desembre), per tal de ser sotmés a la seua aprovació o no el balanç de situació i la liquidació del pressupost, així com el pressupost d'ingressos i despeses.
  
Amb caràcter extraordinari, a iniciativa de la Junta de Govern, o quan així ho sol·licite el quinze per cent dels col·legiats, i en este cas, s'acceptarà l'orde del dia, que obligatòriament hauran d'acompanyar la sol·licitud i es convocarà dins dels quinze dies següents a la presentació de la sol·licitud.
  
2. Quan la convocatòria extraordinària tinga per objecte una moció de censura de la Junta de Govern o algun dels seus membres, la petició haurà de ser subscrita almenys pel vint per cent dels col·legiats i expressarà amb claredat els motius en què esta es fonamenta, i no podran ser tractats en dita Assemblea més assumptes que els expressats en la convocatòria.
  
3. La convocatòria serà feta per la Secretaria, previ mandat del president. Es publicarà al tauler d'anuncis i es notificarà per escrit a tots els col·legiats, amb, almenys, quinze dies naturals d'antelació, i s'haurà d'expressar el lloc, dia i hora en què haurà de celebrar-se, en primera i segona convocatòria.
  
Article 21
  
1. L'orde del dia de l'Assemblea serà fixat pel Ple de la Junta de Govern i s'acompanyarà a la convocatòria.
  
2. El president de la Junta de Govern obrirà i tancarà la sessió i en farà de moderador.
  
3. De les reunions alçarà acta el secretari del Col·legi, en què es reflectirà els assumptes tractats i els acords adoptats. L'acta es transcriurà o incorporarà a un llibre foliat, prèvia la seua aprovació per l'Assemblea General immediata posterior.
  
4. Si en l'orde del dia es consigna el punt de precs i preguntes, estos seran el més concrets possibles, sense que els assumptes motiu d'estos puguen ser objecte de discussió ni de votació.
  
5. El president elegirà tres interventors, entre els col·legiats presents en l'Assemblea.
  
6. Les actes de les assemblees generals seran aprovades amb les signatures del president, del secretari i de tres interventors.
  
Article 22
  
1. Per a la vàlida constitució de l'Assemblea General, ja siga ordinària o extraordinària, caldrà, en primera convocatòria, la presència de la meitat més un dels col·legiats amb dret a vot. Si no s'aconseguix dit quòrum, quedarà vàlidament constituïda en segona convocatòria, almenys mitja hora més tard, qualsevol que siga el nombre de col·legiats presents.
  
2. Els acords de l'Assemblea General seran adoptats per majoria simple de vots, emesos pels col·legiats assistents, llevat dels supòsits expressament previstos en estos Estatuts.
  
3. No s'admetrà el vot delegat.
  
Article 23
  
La fusió, absorció, segregació i dissolució del Col·legi requerirà l'aprovació per Decret del Govern Valencià o Llei de la Generalitat, conforme al que disposa l'article 8, de la Llei 6/1997, de 4 de desembre.
  
Article 24
  
Si l'Assemblea General Extraordinària té per objecte la moció de censura, requerirà un quòrum d'assistència, com a mínim, de la meitat més un del cens de col·legiats en exercici. I, perquè prospere, s'exigirà el vot favorable de la meitat més un del cens de col·legiats en exercici.
  
Secció segona
  
De la Junta de Govern
  
Article 25
  
1. La Junta de Govern és l'òrgan encarregat de la representació general de la voluntat expressada per l'Assemblea General, la direcció, l'administració i la gestió ordinària del Col·legi.
  
2. La Junta de Govern actuarà en ple o en comissió permanent.
  
3. El Ple de la Junta de Govern estarà integrat:
  
a) Pel president.
  
b) Pel vicepresident.
  
c) Pel secretari.
  
a) Pel tresorer.
  
b) Per set vocals.
  
Un dels membres de la Junta, almenys, haurà de ser comare.
  
Una de les vocalies es dedicarà a les especialitats de la infermeria.
  
Una altra de les vocalies serà d'afers socials, i serà vocal una persona discapacitada o jubilada.
  
Article 26
  
1. La Junta de Govern podrà nomenar un president d'honor de l'Organització Col·legial, com a reconeixement a la labor realitzada en favor de l'esmentada i de la professió d'infermeria. Serà requisit per a ser president d'honor haver estat col·legiat un mínim de 20 anys al Col·legi d'Infermeria de València i tindre experiència mínima de 15 anys en l'organització col·legial.
  
2. Seran funcions del president d'honor les que designe la Junta de Govern, i, en tot cas:
  
a) Ostentar la representació institucional del Col·legi, en supòsits de provisionalitat o acompliment en funcions del president i del vicepresident a què legalment substituïsca.
  
b) Vetlar pel compliment dels presents Estatuts.
  
c) Actuar com a interventor en totes les assemblees de col·legiats.
  
d) En cas d'eleccions, i atés que la renovació dels càrrecs de la Junta de Govern es fa de forma conjunta, el president d'honor presidirà la mesa electoral.
  
e) Presidir la Comissió Deontològica del Col·legi.
  
f) Presidir la mesa de negociació laboral amb els treballadors del Col·legi.
  
g) Vetlar que els comptes col·legials siguen auditats anualment, així com vigilar la realització de l'auditoria anual.
  
h) Assistir a les juntes de Govern.
  
i). Assumir la resta de funcions del president i vicepresident, en les condicions que establisca la Junta de Govern, en cas d'absència d'estos dos.
  
3. Dit càrrec serà nomenat per unanimitat dels membres que componen la Junta de Govern, i serà ratificat pel Consell Valencià de Col·legis d'Infermeria de la Comunitat Valenciana. La duració del càrrec serà de sis anys.
  
4. Per a l'acompliment de dit càrrec s'habilitaran les corresponents partides pressupostàries, per tal d'atendre amb decòrum les despeses de representació.
  
Article 27
  
Són competències del Ple de la Junta de Govern:
  
1. Executar els acords de l'Assemblea General.
  
2. L'autorització per atorgar poders generals o especials per part del president a procuradors, lletrats o mandataris, llevat dels casos d'urgència.
  
3. La convocatòria d'eleccions per a cobrir càrrecs de la Junta de Govern.
  
4. La designació temporal de membres de la Junta de Govern, quan els seus càrrecs queden vacants.
  
5. La Convocatòria de l'Assemblea General i la confecció del corresponent orde del dia.
  
6. L'exercici de la potestat sancionadora, d'acord amb el que preveuen estos Estatuts.
  
7. Acordar o denegar l'admissió de col·legiats, així com proposar a l'Assemblea General la concessió de distincions i premis.
  
8. Acordar les baixes de col·legiats i comunicar la pèrdua de la condició de col·legiat en el supòsit de no pagar les quotes col·legials.
  
9. Recaptar i administrar els recursos econòmics del Col·legi.
  
10. La confecció i proposta a l'Assemblea General del projecte de pressuposts d'ingressos i despeses.
  
11. Fixar les quantitats corresponents a despeses de locomoció, dietes, despeses de representació o altres retribucions que es determinen per als seus integrants.
  
12. Elaborar els reglaments d'orde interior de funcionament del Col·legi que se sotmetran a l'aprovació del Consell Valencià de Col·legis d'Infermeria de la Comunitat Valenciana, així com establir en el seu si les comissions o altres òrgans que estime adequats per a l'exercici de les seues funcions.
  
13. Verificar i exigir de les administracions públiques el compliment del deure de col·legiació, en els termes exposats en l'article 9, d'estos Estatuts.
  
14. Proposar a l'Assemblea General l'aprovació de les quotes d'incorporació, quotes ordinàries i extraordinàries que hauran de satisfer les persones col·legiades.
  
15. Proposar a l'Assemblea General l'establiment de barems orientadors d'honoraris professionals i emetre informes sobre honoraris aplicables, quan els tribunals de Justícia demanen el seu dictamen amb subjecció al que disposen les lleis o quan ho sol·liciten els col·legiats.
  
16. Emetre consultes i dictàmens, administrar arbitratges i dictar laudes arbitrals, així com, si és procedent, crear i mantindre la Comissió Deontològica i d'Arbitratge.
  
17. Procedir a la contractació dels empleats necessaris per a la bona marxa de la corporació.
  
18. Exercitar les accions i actuacions oportunes per a impedir i perseguir l'intrusisme, així com l'exercici de la professió als qui, col·legiats o no, l'exerciren en forma i sota condicions contràries a les legalment establides, sense excloure les persones, naturals o jurídiques, que faciliten l'exercici irregular de la professió.
  
19. Regular, en els termes legalment establits, el funcionament i la designació per a prestar els servicis de perits als tribunals.
  
20. Designar i contractar els assessors, i el personal que estime necessaris, per al millor funcionament del Col·legi.
  
21. Designar el president d'honor del Col·legi, en els termes previstos en l'article 26, d'estos Estatuts.
  
22. La creació, regulació i ordenació dels servicis adequats, per al millor compliment dels fins col·legials.
  
23. Col·laborar amb l'administració sanitària, quan fora requerida per a això, o per pròpia iniciativa, i proposar mesures conduents a la millor protecció del dret a la salut.
  
24. Promoure del Govern Autonòmic i de les autoritats sanitàries, així com dels particulars, quant es considere beneficiós per a l'interés comú i per a la millor protecció de la salut i assistència sanitària.
  
25. Establir, crear o aprovar les comissions especialitzades de col·legiats que puguen interessar als fins de la corporació, regular-ne el funcionament i fixar les facultats que, si és procedent, li deleguen.
  
26. Totes aquelles altres competències que no estiguen expressament atribuïdes a l'Assemblea General.
  
Article 28
  
1. El Ple de la Junta de Govern es reunirà ordinàriament una vegada al mes, com a mínim, i extraordinàriament quan ho sol·liciten, almenys, un terç dels seus membres o les circumstàncies ho aconsellen, segons el parer de la Comissió Permanent o del president.
  
Les convocatòries seran fetes per la Secretaria, previ mandat de la presidència, que fixarà l'orde del dia, amb tres dies naturals d'antelació almenys. Seran vàlides les sessions de la Junta de Govern a les quals, encara sense haver sigut convocades en forma, assistisquen la totalitat dels seus membres.
  
El president està facultat per convocar el Ple en qualsevol moment amb caràcter d'urgència, quan, al seu criteri, les circumstàncies així ho exigisquen, bé per escrit, oral, telegràficament o telefònicament, sempre que quede constància de la seua realització.
  
2. Perquè puguen adoptar-se vàlidament acords en primera convocatòria serà requisit indispensable que concórreguen la majoria dels membres que integren el Ple de la Junta. En segona convocatòria, seran vàlids els acords adoptats per la majoria simple, qualsevol que siga el nombre d'assistents. En cas d'empat, decidirà el vot de qualitat del president.
  
Article 29
  
La Comissió Permanent de la Junta de Govern estarà integrada:
  
a) Pel president.
  
b) Pel vicepresident.
  
c) Pel secretari.
  
d) Pel tresorer.
  
Article 30
  
Són competències de la Permanent de la Junta de Govern aquells assumptes que siguen resolts per delegació del Ple de la Junta de Govern i, en general, aquelles funcions que no siguen competència de l'Assemblea General i tampoc del Ple i es consideren necessàries per al compliment i desenvolupament dels fins col·legials.
  
Així mateix, són funcions de la Comissió Permanent totes les actuacions de tràmit i resolució que corresponga a la Junta de Govern, de caràcter immediat i peremptori, dels tràmits de la qual es donaran puntual informació a la primera reunió de la Junta de Govern que se celebre.
  
Article 31
  
1. La Comissió Permanent es reunirà per citació del president, que fixarà l'orde del dia, ordinàriament una vegada al mes i amb major freqüència quan els assumptes així ho requerisquen o ho sol·liciten per escrit tres dels seus membres.
  
2. La convocatòria de la Comissió Permanent es cursarà, almenys, amb quaranta-vuit hores d'antelació, amb les mateixes formalitats i requisits que el Ple, i quedarà facultat el president per a convocar d'urgència en qualsevol moment. No obstant això, la Comissió Permanent quedarà vàlidament constituïda, inclús sense prèvia convocatòria, quan es troben reunits tots els seus membres i així siga acordat per unanimitat.
  
3. L'assistència a les reunions de la Junta de Govern o Comissió Permanent és obligatòria. La falta no justificada a tres consecutives, o cinc alternes, s'estimarà com a causa de cessament, conforme al que preveu l'article 53, d'estos Estatuts.
  
Article 32
  
1. Les actes de les Juntes de Govern, i de la Comissió Permanent, es transcriuran o incorporaran al llibre que a l'efecte es portarà obligatòriament al Col·legi.
  
2. Les actes de la Junta de Govern i de la Comissió Permanent seran signades pel president i pel secretari.
  
Subsecció I
  
De les eleccions a la Junta de Govern
  
Article 33
  
Tots els nomenaments de càrrecs directius tindran un mandat de cinc anys de duració, i podran ser reelegits indefinidament. La renovació dels càrrecs de la Junta de Govern es verificarà de forma conjunta.
  
Article 34
  
Les eleccions se celebraran amb antelació suficient a la data de finalització del període de mandat dels càrrecs, de manera que siga possible el compliment dels terminis establits per a les eleccions en els presents Estatuts.
  
Article 35
  
1. En el cas que es produïsca vacant d'un càrrec de la Junta de Govern, per qualsevol de les causes previstes en l'article 53, dels presents Estatuts, abans de l'expiració del període normal de mandat, la Junta de Govern designarà substitut en el termini màxim d'un mes, el qual exercirà el càrrec fins a la provisió de dita vacant per nova elecció.
  
2. Si la vacant afecta el càrrec de president, este serà substituït pel vicepresident.
  
3. En el cas que les vacants afecten la meitat o més membres de la Junta de Govern, es convocaran eleccions immediatament, conforme al que preveuen estos Estatuts.
  
Article 36
  
Els membres de la Junta de Govern seran elegits en elecció lliure, directa i secreta. Podran participar en les eleccions tots els col·legiats que figuren incorporats el dia anterior a la convocatòria d'eleccions, inclosos els col·legiats jubilats.
  
Article 37
  
1. La convocatòria per a les eleccions dels membres de la Junta de Govern serà anunciada dins dels cinc dies naturals següents a la seua adopció, mitjançant la seua inserció al tauler d'anuncis de la seu col·legial i la seua publicació en la revista oficial o circulars del Col·legi d'Infermeria, que seran trameses a totes les persones col·legiades.
  
2. En l'anunci de les eleccions haurà de constar la relació numerada dels càrrecs que són objecte de les eleccions, calendari electoral, el dia i lloc de celebració d'estes i l'horari d'obertura i tancament de les urnes.
  
Article 38
  
Podran ser membres de la Junta de Govern totes les persones col·legiades majors d'edat, llevat dels compresos en algun dels supòsits següents:
  
a) Estar condemnat per sentència ferma, que comporte la inhabilitació per a càrrecs públics.
  
b) Deure quotes col·legials ordinàries o extraordinàries en el moment de convocar-se les eleccions.
  
c) Haver degut, en els últims cinc anys anteriors a la data de la convocatòria electoral, més d'una quota ordinària o extraordinària.
  
d) Els col·legiats als qui s'haja imposat sanció disciplinària, per falta greu o molt greu, quan no s'haja extingit la responsabilitat disciplinària.
  
Article 39
  
1. Els candidats hauran de complir els requisits que assenyala l'article 38 i sol·licitar-ho per escrit a la Junta de Govern. La sol·licitud podrà fer-se en forma individual o en candidatura conjunta.
  
2. Les candidatures hauran de presentar-se a la Secretaria del Col·legi, dins dels vuit dies naturals següents a aquell en què es faça pública la Convocatòria.
  
Article 40
  
La Junta de Govern, dins dels tres dies següents hàbils al de la expiració del termini per a presentar candidatures, proclamarà la relació de candidats admesos, així com els càrrecs a què opten cada u d'ells.
  
Article 41
  
1. Alhora que es publiquen les candidatures admeses, s'exposarà al tauler d'anuncis del Col·legi el cens electoral, que inclourà el nom i cognoms dels col·legiats.
  
2. Dins dels deu dies naturals següents a la publicació del cens, els col·legiats podran formular reclamacions per a la correcció d'errors, que seran resoltes per la Junta de Govern dins dels cinc dies hàbils següents.
  
3. Una vegada publicat el cens definitiu, se'n lliurarà un exemplar a cada candidat que el sol·licite, amb expressió del nom i cognoms dels col·legiats. El Col·legi, a través del servici d'etiquetatge, trametrà als col·legiats la publicitat de les candidatures que així ho sol·liciten. Les despeses de publicitat correran a càrrec de les candidatures, i es podrà exigir un depòsit previ, per l'import que assenyale la Junta de Govern. Les candidatures podran utilitzar el butlletí informatiu del Col·legi a estos mateixos efectes.
  
Article 42
  
Des de la publicació de l'acte de proclamació de candidats fins a la data prevista d'eleccions, haurà de transcórrer un termini mínim de 30 dies naturals.
  
Article 43
  
Tot el territori, a què s'estén la jurisdicció del Col·legi, formarà un sol districte electoral, i es constituirà la mesa electoral als locals del Col·legi.
  
Article 44
  
1. El dia i hora que assenyale la convocatòria quedarà constituïda la mesa electoral, sota la presidència del president d'honor del Col·legi, si estiguera ja designat per la Junta de Govern, o si no n'hi ha, per la persona que designe el Consell Valencià de Col·legis d'Infermeria de la Comunitat Valenciana auxiliat per dos interventors, que seran els col·legiats de major i menor edat que en el moment de constituir-se la mesa es troben presents a la Sala de qui, el segon, farà les vegades de secretari.
  
2. Els candidats, o candidatures, podran nomenar un interventor en la mesa electoral, i ho haurà de notificar a la Junta de Govern amb una antelació mínima de cinc dies anteriors a la celebració d'eleccions. L'interventor haurà de reunir els mateixos requisits que l'article 38 exigix als membres de la Junta de Govern.
  
Article 45
  
1. En la mesa electoral haurà d'haver una urna per als vots dels col·legiats que acudisquen personalment i una altra per als vots emesos per correu.
  
2. Les urnes hauran d'estar tancades i degudament precintades i només es deixarà, únicament, una ranura que permeta dipositar els vots. A l'exterior de cada urna haurà d'estar assenyalat clarament el seu contingut.
  
3. En la mesa electoral hi haurà, a disposició dels col·legiats que vulguen emetre el seu vot personalment, un nombre suficient de paperetes de cada una de les candidatures que es presenten i de sobres especials de votació.
  
4. Les paperetes de vot, que seran editades pel Col·legi, hauran de ser blanques i de les mateixes dimensions, i hauran de portar impresos, per una sola cara i correlativament, els càrrecs a l'elecció dels quals es procedix. Les candidatures podran sol·licitar del Col·legi la impressió de paperetes amb els noms dels candidats amb el càrrec a què cadascun d'estos aspira. El cost d'edició correran a càrrec de cada candidatura, que haurà d'efectuar un dipòsit previ al Col·legi per a garantir el seu pagament, que serà un percentatge del cost d'impressió.
  
Article 46
  
1. Constituïda la mesa electoral, el president indicarà el començament de la votació a l'hora fixada en la convocatòria.
  
2. Els votants que acudisquen personalment a exercir el vot hauran d'acreditar, davant de la mesa, la seua condició de col·legiat. La mesa comprovarà la seua inclusió en el cens i pronunciarà en veu alta el nom i cognom del votant, i indicarà que vota, moment en què introduirà el sobre amb la papereta en l'urna corresponent.
  
3. A l'hora que es fixe en la convocatòria, el president de la mesa electoral notificarà la finalització de la votació. Seguidament, es procedirà a l'escrutini dels vots obtinguts per cada candidat, i es nomenaran en veu alta els candidats elegits en cada papereta.
  
4. Seran nuls, a més d'allò que s'ha assenyalat per al vot per Correu, tots els vots recaiguts en persones que no figuren en les candidatures aprovades, així com les paperetes que continguen frases o expressions distintes del nom i càrrec del candidat proclamat.
  
5. Finalitzat l'escrutini dels vots i sumats els resultats de la mesa electoral, el president proclamarà els resultats, i proclamarà els vots obtinguts per cada candidat, així com els vots nuls i en blanc.
  
6. Del desenvolupament de la votació, i resultats d'esta, s'estendrà acta, signada per tots els components de la mesa electoral i interventors, que es trametrà a la Junta de Govern. La presa de possessió dels candidats electes es verificarà el dia que a tal fi assenyale la Junta de Govern, dins del termini establit en els Estatuts.
  
Article 47
  
1. Podran emetre el vot per correu, en la forma prevista en els presents Estatuts:
  
a) Els col·legiats que no residisquen a la ciutat de València.
  
b) Els col·legiats que residisquen en esta capital i que per causa de malaltia, o una altra raó, no puguen desplaçar-se a la seu electoral a dipositar personalment el seu vot, ho hauran de justificar documentalment.
  
c) Els col·legiats jubilats, en tot cas.
  
2. Els col·legiats que vulguen exercir el vot per correu hauran de sol·licitar-lo individualment, bé en compareixença personal a les oficines del Col·legi o per escrit dirigit a la Secretaria del Col·legi. La persona col·legiada haurà d'acreditar la seua identitat mitjançant exhibició del DNI o carnet de col·legiat. Si la sol·licitud es formula per escrit, haurà de fer-se constar totes les dades identificadores, inclòs el nombre de DNI o carnet de col·legiat, acompanyat amb la seua signatura.
  
3. Els col·legiats que residisquen a la ciutat de València, i vulguen exercir el vot per correu, hauran de comparéixer a les oficines del Col·legi o adjuntar a la sol·licitud escrita el certificat o acreditació de la malaltia o raó justificada que els impedisca desplaçar-se a la seu electoral per a depositar personalment el vot en la data de les eleccions. Queden exceptuats d'este requisit els col·legiats jubilats.
  
Article 48
  
1. El secretari del Col·legi certificarà la petició de vot i prendrà nota en el cens, perquè el dia de les eleccions no es realitze el vot personalment.
  
2. En el termini de 24 hores des de la sol·licitud, la Secretaria del Col·legi trametrà o lliurarà al col·legiat que ho haja sol·licitat, una papereta de cada candidatura, un sobre blanc i un sobre exterior, en què es farà constar en l'anvers la paraula eleccions i en el revers la següent inscripció: «conté paperetes per a l'elecció de la Junta de Govern del Col·legi Oficial d'Infermeria de València.
  
Nom i cognoms
  
Adreça
  
Núm. col·legiat Signatura».
  
Article 49
  
La papereta de votació haurà d'introduir-se doblegada en el sobre blanc, que es tancarà i s'introduirà al sobre exterior. El vot per correu es trametrà per correu certificat a la seu del Col·legi.
  
Article 50
  
1. Els vots per correu hauran de dirigir-se al secretari de la Junta de Govern, el qual es farà càrrec de la seua custòdia fins al moment de l'inici de les eleccions, que lliurarà estos a la mesa electoral, que els introduirà a l'urna designada a l'efecte.
  
2. S'admetran els vots per correu que es reben a la seu electoral fins al moment del tancament de la votació.
  
3. Una vegada finalitzades les eleccions, es procedirà en primer lloc a la obertura de l'urna amb els vots per correspondència, i s'introduiran en l'urna general els sobres tancats amb les paperetes, que només seran obertes en fer-se l'escrutini.
  
Article 51
  
1. Serà declarat nul tot vot per correu que no complisca estrictament la normativa prevista en estos Estatuts Col·legials.
  
2. Els col·legiats que sol·liciten votar per correu no podran votar personalment.
  
3. S'estendrà acta sobre el nombre de sobres rebuts.
  
Article 52
  
1. La composició de la Junta de Govern, que resulte de les eleccions, serà notificada a la Conselleria de Presidència, a la Conselleria de Sanitat i al Consell Valencià de Col·legis Oficials d'Infermeria.
  
2. Així mateix, haurà d'inscriure's al Registre de Col·legis Professionals i de Consells Valencians de Col·legis Professionals tota modificació que es produïsca en la composició de la Junta de Govern.
  
3. El Consell Valencià de Col·legis d'Infermeria de la Comunitat Valenciana tutelarà el desenvolupament electoral i vetllarà pel compliment dels requisits establits en estos Estatuts. Així mateix, expedirà els corresponents nomenaments als col·legiats que hagen obtingut la majoria de vots.
  
Article 53
  
Els membres de la Junta de Govern del Col·legi d'Infermeria de València cessaran per les causes següents:
  
a) Per mort o incapacitat declarada judicialment.
  
b) Incompliment sobrevingut dels requisits estatutaris per a exercir el càrrec.
  
c) Expiració del termini per al qual van ser elegits o designats.
  
d) Renúncia de l'interessat.
  
e) Inassistència injustificada a tres sessions constitutives, o cinc alternes, de la Junta de Govern dins del mateix any.
  
f) Aprovació de moció de censura per l'Assemblea General.
  
Subsecció II
  
Dels càrrecs de la Junta de Govern
  
Article 54
  
1. El president té la representació institucional del Col·legi davant de tota classe d'autoritats i organismes, i vetllarà dins de la província pel compliment de les prescripcions reglamentàries i dels acords i disposicions que siguen dictats pels òrgans de govern.
  
2. A més a més, li corresponen en l'àmbit provincial les següents funcions:
  
a) Convocar i presidir les juntes de Govern i assemblees generals ordinàries i extraordinàries.
  
b) Obrir, dirigir i alçar les sessions.
  
c) Signar les actes que li corresponga, una vegada aprovades.
  
d) Autoritzar l'obertura de comptes corrents bancaris, les imposicions que es facen i els talons o xecs per a retirar quantitats, juntament amb el tresorer.
  
e) Visar els certificats que expedisca el secretari del Col·legi.
  
f) Aprovar els lliuraments i ordes de pagament i llibres de comptabilitat junt amb el tresorer.
  
g) Vetllar amb el major interés per la bona conducta professional dels col·legiats i pel decòrum del Col·legi.
  
h) Autoritzar els informes i comunicacions que es dirigisquen a les autoritats, corporacions i particulars.
  
i) Gestionar tot allò que convinga a l'interés del Col·legi.
  
j) Atorgar poders generals i especials per a plets, prèvia autorització de la Junta de Govern, llevat dels casos d'urgència, en què podrà atorgar-los i donar compte a la Junta de Govern en la primera reunió que esta celebre.
  
I, en concret, realitzar vàlidament, en nom del Col·legi, tots els actes processals compresos d'ordinari en la tramitació dels plets o actuacions, inclosos els actes de jurisdicció voluntària en què el Col·legi figure com a part en qualsevol de les situacions processals. Tot això, davant dels jutjats, tribunals, fiscalies, juntes, jurats, sindicats, corporacions, administració i la resta d'organismes, autoritats i funcionaris ordinaris o extraordinaris, especials o excepcionals, inclosos els distints àmbits dins del territori nacional, estranger, supranacionals i internacionals, existents o que puguen crear-se en el futur; per tant, també, Tribunal Constitucional, Tribunal de Comptes, Tribunal Europeu de Drets Humans, Comité de Drets Humans de les Nacions Unides, Cort d'Arbitratge i Tribunal de Justícia de la Unió Europea.
  
Igualment, serà funció del president del Col·legi la de conferir a advocats i procuradors poder especial per a:
  
1. Renunciar, transigir, desistir, aplanar-se, en particular als efectes previstos en l'article 414.2 de la Llei 1/2000 d'Enjudiciament Civil, o sotmetre a qüestió d'arbitratge o mediació, així com realitzar les manifestacions o actes que puguen comportar sobreseïment del procés per satisfacció extraprocessal o carència sobrevinguda d'objecte.
  
2. Instar o oposar-se a l'abstenció o recusació de jutges, magistrats, membres del Ministeri Fiscal, secretaris judicials, oficials, auxiliars i agents de l'administració de justícia, perits i la resta de personal jurídic o d'autoritat en general.
  
3. Comparéixer davant de tota classe d'organismes i registres públics o privats, a l'efecte d'obtindre les dades que calguen per a la investigació judicial del patrimoni d'allò executat, en els termes previstos en la Llei.
  
4. Intervindre amb veu i vot en la Junta de Creditors, especialment per a l'aprovació del conveni de què es tracte, nomenar síndics i administradors. Reconéixer i graduar crèdits, aprovar estos i impugnar els actes i acords, acceptar càrrecs i designar vocals d'organismes de conciliació.
  
5. Instar i atorgar actes notarials, de presència, requeriment, notificació, referència, protocol·lització, tramesa de documents i depòsit, amb inclusió de les de subhasta notarial o, simplement, hi intervindre.
  
6. Atorgar i revocar substitucions i apoderaments, totals o parcials, dels poders al seu favor atorgats. Especialment, per elegir, lliurement, lletrats o procuradors, segons procedisca, que hagen d'intervindre, i atorgar els apoderaments que calguen.
  
7. Demanar i retirar còpies d'esta escriptura.
  
8. Especialment, podrà facultar els citats apoderats per a formular declaracions en nom del legal representant d'aquell.
  
9 Percebre del Fons de Garantia Salarial, de la Tresoreria General de la Seguretat Social, o de qualsevol altra entitat pagadora que en el futur es cree o substituïsca els citats organismes, totes les quantitats que pogueren correspondre per qualsevol concepte a la part poderdant, com a conseqüència de qualsevol tipus de relació que mantinga o va mantindre amb qualsevol empresa, i facultar les indicades entitats pagadores per a subrogar-se en els drets de la part poderdant, per a l'exercici de tota classe d'accions, que resultaran procedents en dret.
  
En els pressuposts col·legials es fixaran les partides necessàries per atendre decorosament les despeses de representació de la presidència del Col·legi.
  
Article 55
  
El vicepresident portarà a terme totes aquelles funcions que li encomane el president, a qui substituirà en cas d'absència, malaltia, renúncia, abstenció o recusació, sense cap necessitat de justificació davant de tercers. En cas de substitució, portarà a terme el vicepresident, en tot cas, les funcions previstes en els apartats a), b), d), f), i) i j) de l'article anterior. Vacant la presidència, el vicepresident, prèvia ratificació de la Junta de Govern, assumirà la presidència fins a l'acabament del mandat.
  
En els pressuposts col·legials es fixaran les partides necessàries per atendre decorosament les despeses de representació de la vicepresidència del Col·legi.
  
Article 56
  
Sense perjudici d'altres funcions que es deriven dels presents Estatuts, de les disposicions vigents i de les ordes emanades de la presidència, corresponen al secretari les funcions següents:
  
a) Redactar i dirigir els oficis de citació per a tots els actes del Col·legi, segons les ordes que reba del president i amb l'anticipació deguda.
  
b) Redactar les actes de les assemblees generals, de les juntes de Govern i de la Comissió Permanent.
  
c) Portar els llibres que calguen per al millor i més ordenat servici, caldrà que hi haja necessàriament el Llibre Registre de Títols, el Llibre d'Actes i aquell en què s'anoten les sancions que s'imposen als col·legiats.
  
d) Rebre el president i donar compte de totes les comunicacions i sol·licituds que es trameten al Col·legi.
  
e) Expedir, amb el vistiplau del president, els certificats que siguen sol·licitats pels col·legiats.
  
f) Assumir la direcció dels servicis administratius, de l'arxiu i la direcció del personal del Col·legi, d'acord amb les disposicions d'estos Estatuts.
  
El càrrec de secretari serà retribuït amb l'assignació que acorde la Junta de Govern, que haurà de figurar en les corresponents partides pressupostàries.
  
Article 57
  
Correspon al tresorer les funcions següents:
  
a) Recaptar i custodiar els fons del Col·legi.
  
b) Disposar el necessari perquè la comptabilitat del Col·legi siga duta pel sistema i d'acord amb les normes fixades en els presents Estatuts.
  
c) Pagar els lliuraments que seran autoritzats amb les signatures del president i secretari de la corporació, així com autoritzar els xecs i talons dels comptes corrents bancaris.
  
d) Ingressar i retirar fons dels comptes bancaris, conjuntament amb el president.
  
e) Redactar anualment el projecte de pressupost, que serà aprovat per la Junta de Govern i per l'Assemblea General.
  
f) Formular mensualment el compte d'ingressos o despeses del mes anterior i la de l'exercici econòmic vençut.
  
g) Controlar la comptabilitat i verificar la Caixa.
  
h) Portar inventari minuciós dels béns del Col·legi, de què serà administrador.
  
En els pressuposts col·legials es fixaran les partides necessàries per atendre decorosament les despeses de representació del tresorer del Col·legi.
  
Capítol II
  
Del règim econòmic
  
Article 58
  
El Col·legi Oficial d'Infermeria de València gaudirà de plena autonomia en la gestió i administració dels seus béns, que serà encomanada al Ple de la Junta de Govern i sotmesa a l'aprovació de l'Assemblea General.
  
Article 59
  
1. Els fons dels col·legis seran els procedents de les quotes d'incorporació, quotes ordinàries i extraordinàries, la participació assignada en els certificats, segells autoritzats, impresos de caràcter oficial, la part fixada o que siga fixada, d'ara endavant, per prestacions de servicis generals, habilitació, etc., productes de l'alienació de béns mobles i immobles, interessos meritats pels dipòsits i fons bancaris, cartera de valors i els llegats o donatius que li siguen fets per particulars o professionals i, en general, tots aquells béns que per qualsevol via puga adquirir el Col·legi.
  
2. Per al compliment dels seus fins i el desenvolupament de les seues funcions, el Col·legi d'Infermeria de València podrà participar en inversions i activitats, i crear i participar en societats, fundacions, ONG i altres tipus d'entitats sempre que les mateixes tinguen relació amb els fins legals i estatutaris de l'esmentat Col·legi.
  
3. Per tal de modernitzar i agilitar el funcionament i la gestió corporativa, es podran incorporar els mitjans tècnics i professionals necessaris, previ acord de la Junta de Govern. Igualment, la Junta de Govern podrà designar assessors jurídics, econòmics i de qualsevol altra classe, que informen i col·laboren en les actuacions a realitzar.
  
Article 60
  
1. El pagament de quotes es realitzarà conforme a les regles següents:
  
a) Els col·legiats satisfaran, en incorporar-se al Col·legi Oficial d'Infermeria de València, una quota d'incorporació uniforme, l'import de la qual fixarà i podrà modificar l'Assemblea General.
  
Els col·legiats que pretenguen incorporar-se al Col·legi de València, procedents d'un altre Col·legi d'Infermeria, no estan obligats a abonar la quota d'entrada, sempre que conste en el certificat haver-la abonat al Col·legi de procedència.
  
b) Els col·legiats, amb exercici o sense, estan obligats a satisfer les quotes ordinàries, l'import de les quals fixarà l'Assemblea General.
  
c) En cas de dèbits o pagaments extraordinaris, l'Assemblea General podrà establir quotes extraordinàries, el pagament de les quals és obligatori per a tots els col·legiats.
  
d). Els col·legiats jubilats satisfaran la quota que determine la Junta de Govern.
  
2. S'imposarà un recàrrec del 20%, en concepte de mora, als rebuts corresponents a les quotes col·legials que resulten impagades. A tal fi, per aplicar eixe recàrrec, el col·legiat ha de deure o tindre al descobert dos o més rebuts i rebre notificació per part del Col·legi de trobar-se al descobert en el pagament de les quotes col·legials.
  
Article 61
  
1. Les despeses del Col·legi seran només les que calguen per al sosteniment decorós dels servicis, sense que puga efectuar-se cap pagament no previst en el pressupost aprovat, llevat que la Junta de Govern acorde l'habilitació d'un suplement de crèdit.
  
2. La Junta de Govern podrà habilitar suplements de crèdits en els següents supòsits:
  
a) Pagament de tributs estatals, autonòmics o locals, quan l'augment de la despesa derive de disposició legal o reglamentària.
  
b) Pagament de personal, quan l'augment de la despesa es derive de disposició legal o estatutària.
  
c) Quan calga atendre altres despeses no previsibles i d'ineludible compliment.
  
d). Qualsevol altre necessari segons el parer de la Junta de Govern.
  
3. Per efectuar els pagaments de les despeses realitzades caldrà la prèvia conformitat conjunta del president i del tresorer.
  
4. El Col·legi Oficial d'Infermeria de València mantindrà els comptes bancaris que estime necessàris per al millor desenvolupament de la seua activitat, i procurar, quan siga possible, efectuar els pagaments a través d'estos, bé per mitjà de transferències o bé per mitjà xecs. Les signatures autoritzades en cada compte bancari seran les dels senyors president i tresorer.
  
5. El càrrec de president, com els dels altres membres de la Junta de Govern, serà gratuït. Això no obstant, en els pressuposts anuals es fixaran partides per atendre amb decòrum les despeses de representació del president i dels membres de la Junta de Govern, de forma que estos puguen desenvolupar dignament les seues funcions. Així mateix, l'Assemblea podrà acordar la fixació de retribucions, amb caràcter estable o transitori, al president i a la resta de membres de la Junta de Govern.
  
6. Igualment, es fixaran partides pressupostàries per atendre les despeses dels col·laboradors de la Junta de Govern, així com aquelles destinades a promoure la investigació, docència, i subvencionar els col·legiats per treballs d'eixa índole i que ho meresquen segons el parer de la Junta de Govern.
  
Article 62
  
1. La confecció de l'avantprojecte del pressupost d'ingressos i despeses correspon al tresorer que, juntament amb el balanç de situació i la liquidació del pressupost d'ingressos i despeses corresponents a l'any anterior, el sotmetrà a l'aprovació del Ple de la Junta de Govern.
  
2. Una vegada obtinguda esta, se sotmetran a la preceptiva aprovació de l'Assemblea General, en el termini assenyalat en l'article 20, dels Estatuts.
  
3. Durant els deu dies hàbils anteriors a la celebració de l'Assemblea, el projecte de pressuposts es posarà a disposició de qualsevol col·legiat que ho sol·licite, a la seu col·legial.
  
4. Si s'inicia un nou exercici econòmic, sense que s'haguera aprovat el pressupost corresponent, quedarà prorrogat automàticament el pressupost de l'exercici anterior fins l'aprovació del nou, i s'adaptaran aquelles partides que resulten de l'aplicació de disposicions vigents en matèria laboral o altres.
  
5. Serà obligatori realitzar una auditoria anual dels comptes del Col·legi.
  
Article 63
  
El projecte de pressuposts, el balanç i la liquidació del pressupost de l'any anterior es posaran a disposició de qualsevol col·legiat que ho sol·licite, amb l'antelació necessària, a la seu col·legial.
  
Capítol tercer
  
Règim disciplinari
  
Article 64
  
1. Els col·legiats incorreran en responsabilitat disciplinària en els supòsits i circumstàncies establides en estos Estatuts.
  
2. El règim disciplinari establit en estos Estatuts s'entén sense perjudici de les responsabilitats civils i penals en què els col·legiats puguen incórrer.
  
Article 65
  
Les faltes disciplinàries es classificaran en lleus, greus i molt greus.
  
1. Són faltes lleus:
  
a) La falta de respecte als membres de la Junta de Govern en l'exercici de les seues funcions, quan no constituïsca falta molt greu o greu.
  
b) La negligència en el compliment de les normes estatutàries.
  
c) Les infraccions lleus als deures que la professió imposa.
  
d) Els actes enumerats en el següent apartat, quan no tingueren entitat suficient per a ser considerades com a greus.
  
2. Són faltes greus:
  
a) L'incompliment greu de les normes estatutàries o dels acords de la Junta de Govern o Assemblea General, llevat que constituïsquen falta de major entitat.
  
b) Els actes de desconsideració manifesta a qualsevol dels altres col·legiats, en l'exercici de l'activitat professional.
  
c) La falta de respecte, per acció o omissió, als components de la Junta de Govern quan actuen en l'exercici de les seues funcions.
  
d) La falta de respecte, per acció o omissió, als instructors d'expedients disciplinaris incoats per la Junta de Govern, quan actuen en l'exercici de les seues funcions.
  
e) Els actes i omissions que atempten la moral, decòrum, dignitat, prestigi i honorabilitat de la professió.
  
f) L'incompliment de les normes deontològiques de la professió, quan no tinguera entitat suficient per a ser considerada com a falta molt greu.
  
g) Els actes de competència deslleial.
  
h). L'embriaguesa amb ocasió de l'exercici professional.
  
3. Són faltes molt greus:
  
a) Els actes i omissions que constituïsquen ofensa greu a la dignitat de la professió o a les regles ètiques que la governen.
  
b) L'atemptat contra la dignitat o honor de les persones que formen part de la Junta de Govern, quan actuen en l'exercici de les seues funcions, i contra els altres companys amb ocasió de l'exercici professional.
  
c) L'atemptat contra la dignitat o honor dels instructors d'expedients disciplinaris incoats per la Junta de Govern, quan actuen en l'exercici de les seues funcions.
  
d) La comesa de delictes dolosos, en qualsevol grau de participació, com a conseqüència de l'exercici de la professió.
  
e) La realització d'activitats, constitució d'associacions o pertinença a estes, quan tinguen com a fins o realitzen funcions que siguen pròpies dels col·legis o els interferisquen d'alguna manera.
  
f) La reiteració en falta greu.
  
g) L'intrusisme professional i el seu encobriment.
  
h) L'atemptat contra la dignitat de les persones, amb ocasió de l'exercici professional.
  
i) La desatenció maliciosa o intencionada dels malalts.
  
j) La comesa d'infraccions que, pel seu nombre o gravetat, resulten moralment incompatibles amb l'exercici de la infermeria.
  
Article 66
  
1. Per raó de les faltes a què es referix l'article precedent, poden imposar-se les següents sancions:
  
a) Per a les faltes lleus: advertència per escrit, amonestació privada.
  
b) Per a les faltes greus: suspensió de la condició de col·legiat i de l'exercici professional per temps inferior a un any.
  
c) Per a les faltes molt greus: suspensió de la condició de col·legiat, i de l'exercici professional, per temps superior a un any i inferior a dos.
  
2. La sanció d'expulsió del Col·legi només podrà imposar-se per la reiteració de faltes greus o molt greus, i l'acord que determine la seua imposició haurà de ser adoptat pel Ple de la Junta de Govern, amb la conformitat de les dues terceres dels que l'integren.
  
Article 67
  
1. Per a la imposició de sancions caldrà graduar la responsabilitat de l'inculpat en relació amb l'existència d'intencionalitat o reiteració, la naturalesa de la infracció comesa, transcendència d'esta i la resta de circumstàncies modificadores de la responsabilitat.
  
2. En cas de sanció per falta molt greu, que afecte l'interés general, es podrà donar publicitat en la premsa col·legial.
  
Article 68
  
1. La responsabilitat disciplinària s'extingirà:
  
a) Per mort de l'inculpat.
  
b) Per compliment de la sanció.
  
c) Per prescripció de les faltes.
  
d) Per prescripció de les sancions.
  
2. Les faltes prescriuen:
  
a) Les lleus, als sis mesos.
  
b) Les greus, als dos anys.
  
c) Les molt greus, als cinc anys.
  
Els terminis assenyalats es computaran a partir de la data de comesa dels fets constitutius d'infracció, i s'interrompran estos per qualsevol diligència o actuació que es practique en esbrinament dels fets i amb coneixement de l'interessat.
  
3. Les sancions prescriuran:
  
a) Les imposades per faltes lleus, a l'any.
  
b) Les imposades per faltes greus, als dos anys.
  
c) Les imposades per faltes molt greus, als cinc anys.
  
El termini de prescripció començarà a comptar-se des del dia en què adquirisca fermesa la resolució per la qual s'imposa la sanció, i s'interromprà per la iniciació del procediment d'execució i amb coneixement de l'interessat.
  
Article 69
  
1. No podrà imposar-se cap sanció disciplinària, sinó en virtut d'expedient instruït a l'efecte, d'acord amb el procediment establit en el present capítol i, si no n'hi ha, amb les normes del procediment sancionador recollides en la Llei 30/1992, de Règim Jurídic de les Administracions Públiques i del Procediment Administratiu Comú, i normes que la desenvolupen.
  
2. La potestat sancionadora correspon a la Junta de Govern. No obstant això, l'enjudiciament i sanció de les faltes comeses pels membres de dita Junta de Govern, serà competència del Consell Valencià de Col·legis Oficials d'Infermeria.
  
3. Les sancions disciplinàries es faran constar en l'expedient personal de l'interessat.
  
Article 70
  
1. L'expedient s'incoarà, d'ofici o a instància de part, i sempre mitjançant acord de la Junta de Govern.
  
2. Amb anterioritat a la iniciació de l'expedient, la Junta de Govern podrà decidir la instrucció d'una informació reservada, a fi de determinar amb caràcter preliminar si concorren les circumstàncies que justifiquen tal iniciació.
  
Article 71
  
Si de la informació reservada resulta l'existència d'elements de judici suficients per a qualificar una infracció com a lleu, se seguirà el procediment abreujat previst en el present article:
  
a) La Junta de Govern notificarà a la persona interessada una proposta de resolució, i concedirà un termini màxim de vuit dies perquè formule les al·legacions i aporte els documents que estime pertinents en la seua defensa.
  
b) Rebudes les al·legacions, o transcorregut el termini concedit per a això, la Junta de Govern resoldrà sense més tràmit.
  
Article 72
  
1. L'acord d'incoació de l'expedient serà redactat de mode precís, amb el següent contingut mínim:
  
a) Identificació del presumpte responsable.
  
b) Fets que motiven la incoació de l'expedient, la seua possible qualificació i les sancions que pogueren correspondre, sense perjudici del que resulte de la instrucció.
  
c) Instructor i secretari, amb expressa menció del règim de recusació d'estos.
  
d) Indicació del dret a formular al·legacions i terminis per al seu exercici.
  
2. L'acord d'incoació serà notificat a l'interessat i se li concedirà un termini improrrogable de quinze dies, a partir de la notificació, perquè el conteste i propose les proves que estime pertinents. En la notificació s'advertirà a la persona interessada que, si no efectua al·legacions sobre el contingut de la iniciació del procediment, el plec de càrrecs podrà ser considerat proposta de resolució.
  
3. Així mateix, l'acord d'incoació serà notificat al costat de l'expedient complet a l'instructor, que en el termini de quatre dies hàbils, comptadors des de la notificació, podrà manifestar per escrit les causes d'abstenció que crega que hi concorren.
  
Article 73
  
1. L'instructor designat haurà de tindre, almenys, deu anys de col·legiació. I exercirà obligatòriament la seua funció, llevat que tinga motius d'abstenció i que fóra acceptada per la Junta. Esta podrà també designar secretari o autoritzar l'instructor per a nomenar-lo entre els col·legiats.
  
2. L'expedientat, dins del termini de quatre dies d'haver rebut la notificació de l'acord d'incoació, podrà manifestar per escrit, davant de la Junta de Govern, les causes de recusació que crega que hi concorren.
  
3. Només es consideraran causes d'abstenció o recusació el parentiu de consanguinitat dins del quart grau o d'afinitat dins del segon, l'amistat íntima o enemistat manifesta o tindre interés personal en l'assumpte.
  
4. La Junta de Govern resoldrà sobre l'abstenció o recusació en el termini màxim de deu dies. Contra l'acord que s'adopte no es pot interposar cap recurs.
  
Article 74
  
1. Rebudes les al·legacions de la persona interessada, l'instructor admetrà o rebutjarà les proves proposades per l'interessat i acordarà la pràctica de les admeses.
  
2. Competix a l'instructor realitzar d'ofici totes les actuacions que calguen per a l'examen dels fets, i demanar les dades i informacions que siguen rellevants per a l'aclariment d'estos o la determinació de les responsabilitats susceptibles de sanció.
  
Article 75
  
Conclosa, si és procedent, la prova, l'instructor formularà proposta de resolució, en què es fixaran els fets, precisarà els que es consideren provats i la seua qualificació jurídica i especificarà la sanció que proposa que s'impose.
  
Article 76
  
1. La proposta de resolució serà notificada a la persona interessada, la qual disposarà d'un termini de vuit dies des de la rebuda de la notificació per a examinar l'expedient i presentar escrit d'al·legacions.
  
2. La proposta de resolució es cursarà immediatament a l'òrgan competent per a resoldre el procediment, juntament amb tots els documents, al·legacions i informacions que es troben en este.
  
Article 77
  
1. Trameses les actuacions a la Junta de Govern del Col·legi Oficial d'Infermeria de València, immediatament de rebut l'escrit d'al·legacions presentat per l'expedientat, o de transcorregut el termini per a fer-lo, resoldrà l'expedient en la primera sessió que celebre i notificarà la resolució a l'interessat en els seus termes literals.
  
2. La Junta de Govern del Col·legi podrà tornar l'expedient a l'instructor per a la pràctica d'aquelles diligències que, havent sigut omeses, resulten imprescindibles per a la decisió. En este cas, abans de trametre de nou l'expedient a la Junta de Govern, es donarà vista de les actuacions a l'inculpat, per tal que, en el termini de vuit dies, al·legue quant estime convenient, i no comptarà este temps com a termini d'al·legacions.
  
3. La decisió per la qual es posa fi a l'expedient sancionador haurà de ser motivada, i en esta no es podran acceptar fets distints dels que van servir de base al plec de càrrecs i a la proposta de resolució, sense perjudici de la seua distinta valoració.
  
Article 78
  
1. Contra la Resolució que posa fi a l'expedient, podrà la pesona interessada interposar recurs d'alçada davant del Consell Valencià de Col·legis Oficials d'Infermeria, i presentar-lo al Col·legi, el qual, dins dels deu dies següents, el trametrà, en unió de l'expedient instruït i del seu informe, al Consell Valencià.
  
2. La interposició de recurs contra la sanció disciplinària, dins del termini establit, suspendrà l'execució de l'acord recorregut. La suspensió s'alçarà una vegada es resolga el recurs.
  
3. Contra la resolució dictada pel Consell Valencià de Col·legis Oficials d'Infermeria podrà l'interessat recórrer davant de la Jurisdicció Contenciosa Administrativa.
  
Capítol V
  
 Règim jurídic
  
Article 79
  
1. Contra les resolucions de l'Assemblea General i la Junta de Govern, i els actes de tràmit que determinen la impossibilitat de continuar un procediment o produïsquen indefensió, podrà interposar-se recurs d'alçada davant del Consell Valencià de Col·legis Oficials d'Infermeria en el termini d'un mes, comptador a partir del dia següent a aquell en què haja sigut notificat.
  
2. El recurs serà presentat davant de la Junta de Govern que va dictar l'Acord, el qual haurà d'elevar-se, amb els seus antecedents i l'informe que procedisca, al Consell Valencià de Col·legis Oficials d'Infermeria, dins dels quinze dies següents a la data de presentació.
  
Article 80
  
En quant estos actes estiguen subjectes al dret administratiu, una vegada esgotats els recursos corporatius, es podran recórrer directament davant de la jurisdicció contenciosa administrativa.
  
Article 81
  
Els actes dictats per l'Assemblea General i la Junta de Govern són immediatament executius, es presumixen vàlids i tindran efectes des que siguen adoptats, llevat que hagen de ser notificats individualment a un col·legiat o grup de col·legiats, per afectar els seus drets i interessos individuals, conforme la legislació de procediment administratiu. La interposició del recurs no suspendrà l'execució de l'acte impugnat, excepte quan així ho acorde el Consell Valencià de Col·legis Oficials d'Infermeria, si així ho preveuen els seus Estatuts, en el cas que l'esmentada execució poguera causar perjudici d'impossible o difícil reparació.
  
Títol quart
  
Ordenació de la professió. Barem d'honoraris
  
Article 82
  
1. Conforme al que preveu l'article 36, de la Constitució, la Llei regularà l'exercici de la professió d'infermeria i les activitats per a l'exercici de les quals és obligatòria la col·legiació. Sense perjudici d'això, es considera que l'exercici de la professió d'infermeria abasta, a títol enunciatiu, el desenvolupament de funcions assistencials, investigadores, de gestió i de docència, per a la pràctica, conjunta o separada, en qualsevol àmbit o forma jurídica pública o privada, de prestació de servicis professionals que es porten a terme, i que serà requisit indispensable trobar-se incorporat al Col·legi d'Infermeria de València.
  
2. Els infermers/eres, una vegada complits els requisits establits en l'ordenament jurídic aplicable i en els presents Estatuts, tindran la plenitud d'atribucions i facultats en l'exercici de la seua professió que la normativa vigent els conferisca, qualsevol que siga el títol jurídic en virtut del qual presten els seus servicis.
  
Article 83
  
1. Els servicis d'infermeria tenen com a missió prestar atenció de salut als individus, les famílies i les comunitats, en totes les etapes del cicle vital i en els seus processos de desenvolupament.
  
Les intervencions d'infermeria estan basades en principis científics, humanístics i ètics, fonamentats en el respecte a la vida i a la dignitat humana.
  
2. Conforme al que preveu la Constitució i en la legislació sobre col·legis professionals, d'acord amb la legislació específica sobre obtenció, expedició i homologació de títols acadèmics i professionals, així com dels seus efectes acadèmics i habilitants, l'infermer/a generalista, amb independència de la seua especialització, és el/la professional legalment habilitat, responsable dels seus actes professionals d'infermer que ha adquirit els coneixements i aptituds suficients sobre el ser humà, dels seus òrgans, de les seues funcions biopsicosocials en estat de benestar i de malaltia, del mètode científic aplicable, les seues formes de mesurar-lo, valorar-lo i avaluar els fets científicament provats, així com l'anàlisi dels resultats obtinguts, i auxiliar-se per a això dels mitjans i recursos clínics i tecnològics adequats, en orde a detectar les necessitats, desequilibris i alteracions del ser humà, referit a la prevenció de la malaltia, recuperació de la salut i la seua rehabilitació, reinserció social i/o ajuda a una mort digna.
  
Article 84
  
1. Les funcions de l'infermer/a deriven directament de la missió de la infermeria en la societat, es porten a terme de conformitat amb el Codi Deontològic de la Infermeria, d'acord amb els criteris de qualitat i excel·lència professional, i es mantenen constants independentment del lloc o del moment en què són prestats les cures d'infermeria, l'estat de salut de l'individu o del grup que serà atés o dels recursos disponibles.
  
2. Incumbix a la professió d'infermeria la responsabilitat de proporcionar, de forma individual o, si és procedent, de forma coordinada dins d'un equip de salut, les cures pròpies de la seua competència, a l'individu, a la família i a la comunitat, de mode directe, continu, integral i individualitzat, mitjançant una formació i una pràctica basada en principis d'equitat, accessibilitat, cobertura i sostenibilitat de l'atenció.
  
3. Les cures d'infermeria comprenen l'ajuda prestada per l'infermer en l'àmbit de la seua competència professional a persones, malaltes o sanes, i a comunitats, en l'execució de totes les activitats que contribuïsquen al manteniment, promoció i restabliment de la salut, prevenció de les malalties i accidents, així com assistència, rehabilitació i reinserció social en dits supòsits i/o ajuda a una mort digna.
  
Article 85
  
1. L'exercici liberal de la professió d'infermeria es realitzarà en règim de lliure competència i estarà subjecte, quant a l'oferta de servicis i fixació de la seua remuneració, a la Llei sobre Defensa de la Competència i a la Llei sobre Competència Deslleial.
  
2. Els acords, decisions i recomanacions dels col·legis, amb transcendència econòmica, observaran inexcusablement els límits de l'article 1, de la citada Llei de Defensa de la Competència.
  
Article 86
  
S'aproven amb caràcter orientatiu els barems d'honoraris professionals que s'inclouen com a annex I dels presents Estatuts.
  
La modificació dels citats barems requerirà acord de l'Assemblea General i, una vegada aprovada, serà publicada en la revista oficial o circular del Col·legi, la qual serà tramesa a tots els col·legiats.
  
DISPOSICIÓ TRANSITÒRIA
  
Les següents eleccions que es convoquen, a partir de l'aprovació d'estos Estatuts, seran regulades pel que disposa els presents Estatuts.
  
Per tal d'unificar les eleccions a càrrecs vacants de la Junta de Govern, de conformitat amb el que establix l'article 33, dels presents Estatuts Col·legials, els càrrecs de vicepresident, tresorer, vocal 1r i vocal 3r continuaran en l'exercici de les seues funcions fins que es realitze el següent procés electoral, que ho serà quan expire legalment el mandat del president, secretari, vocal 2n, 4t i 5é.
  
DISPOSICIÓ ADDICIONAL
  
1r. Els barems d'honoraris professionals podran ser revisats per la Junta de Govern sense que això implique o requerisca modificació d'estos Estatuts. No obstant això, la modificació decidida per la Junta de Govern serà sotmesa a l'aprovació per l'Assemblea General de Col·legiats.
  
2n. Per tal d'incentivar i controlar la qualitat assistencial, i atesa la formació continuada desenvolupada pel Col·legi d'Infermeria de València, este impulsarà les mesures tendents a aconseguir que l'administració reconega, a nivell de barems i puntuació en els processos de convocatòries públiques, els anys de pertinença al Col·legi d'Infermeria de València.
  
3r. El Col·legi d'Infermeria de València crearà una borsa de treball, a què podran subscriure's aquells col·legiats que ho desitgen, per tal de facilitar la contractació dels seus membres per centres o institucions privats, tot això sense perjudici de la borsa de treball d'institucions sanitàries, constituïda per la Conselleria de Sanitat i regulada per Resolució de 20 de març de 1997.
  
DISPOSICIÓ FINAL
  
Els presents Estatuts entraran en vigor l'endemà de la seua aprovació per l'Assemblea General, sense perjudici de la seua revisió per la Conselleria de Presidència de la Generalitat Valenciana, als efectes previstos en l'article 11, de la Llei 6/97, de 4 de desembre.
  
ANNEX I. BAREMS D'HONORARIS PROFESSIONALS
  
A) DE LES ACTIVITATS, EXPLORACIONS I PROVES:
  
a.a) De caràcter individual: preu/euros
  
a.a.a) Per consulta professional: 24
  
a.a.b) Per peritatge professional: 90
  
a.a.c) Per emissió de certificat professional: 24
  
a.b) De caràcter individual, no invassiu: preu/euros
  
a.b.a) Obtenció de constants vitals: 12
  
a.b.b) Presa de mostres per a anàlisi:12
  
a.b.c) Electrocardiograma / vectorcardiograma: 36.
  
a.b.d) Registre (Holter) electrocardiogràfic de 24 hores: 60.
  
a.b.e) Registre (Holter) pressió arterial: 36.
  
a.b.f) Ecografia d'òrgans: 60.
  
a.b.g) Obtenció d'imatge radiològica simple: 36.
  
a.b.h) Tomografia axial computerizada: 60.
  
a.b.i) Ressonància magnètica: 60.
  
a.b.j) Escàner de membres: 24.
  
a.b.k) Ergometria cardíaca (prova d'esforç): 72.
  
a.b.l) Prova funció respiratòria: 48.
  
a.b.ll) Proves funció ORI: 36.
  
a.b.m) Proves punció oftàlmiques: 36.
  
a.b.n) Proves neurològiques: 36.
  
a.b.nn) Exploració bucodental: 24.
  
a.b.o) Per determinacions analítiques no complexes de sang i els seus derivats: 12.
  
a.b.p) Per determinacions analítiques no complexes de altres drenatges i/o fluids corporals : 12.
  
a.b.q) Estudi electroencefalogràfic: 36.
  
a.b.r) Estudi electromiogràfic: 36.
  
a.b.s) Altres exploracions i proves de semblants característiques de complexitat: s/c.
  
a.c) De caràcter grupal, no invassiu: preu/euros
  
a.c.a) Obtenció imatge radiològica complexa: 24.
  
a.c.b) Tomografia axial computerizada (TAC): 36.
  
a.c.c) Ressonància magnètica (R.Mag.) diagnòstica: 36.
  
a.c.d) Estudi electroencefalograma: 36.
  
a.c.e) Estudi electromiograma: 36.
  
a.c.f) Estudi ergometria cardíaca (prova d'esforç): 72.
  
a.c.g) Estudi ecocardiogràfic d'òrgans: 60.
  
a.c.h) Exploracions oftàlmiques: 36.
  
a.c.i) Exploracions ORL: 36.
  
a.c.j) Exploracions neurològiques: 36.
  
a.c.k) Validació, obtenció de resultats i avaluació dels processos analítics de fluids corporals i els seus components físics; químics; hematològics; hormonals diagnòstics; etc.: 36.
  
a.c.l) Per participació en altres exploracions i proves de semblants característiques: s/c.
  
a.d) De caràcter individual, invassiu: preu/euros
  
a.d.a) Sondatge gastroduodenal: 30.
  
a.d.b) Sondatge vesicular: 30.
  
a.d.c) Sondatge rectal: 18.
  
a.d.d) Endoscòpia gastroduodenal: 60.
  
a.d.e) Endoscòpia vesicular:: 60.
  
a.d.f) Exploració auditiva externa: 24.
  
a.d.g) Altres estudis: s/c.
  
a.e) De caràcter grupal, invassiu: preu/euros
  
a.e.a) Estudi ecocardiogràfic transesofàgic: 36.
  
a.e.b) Estudi aparell digestiu: 18.
  
a.e.c) Estudi aparell respiratori: 36.
  
a.e.d) Estudi aparell genitourinari: 36.
  
a.e.e) Per participació en altres estudis de semblants característiques: s/c.
  
a.f) De caràcter individual, cruent: preu/euros
  
a.f.a) Obtenció de mostra sanguínia: 12.
  
a.f.b) Obtenció de mostra arterial: 18.
  
a.f.c) Obtenció de mostra intracavitària: 36.
  
a.f.d) Obtenció de pressions intracavitàries: 60.
  
a.f.e) Obtenció de pressió arterial intraluminar: 24.
  
a.f.f) Obtenció de líquid cefaloraquidi: 36.
  
a.f.g) Obtenció d'altres mostres de semblants característiques: s/c.
  
a.g) De caràcter grupal, cruent: preu/euros
  
a.g.a) Arteriografia sistema circulatori major: 48.
  
a.g.b) Arteriografia sistema circulatori menor: 48.
  
a.g.c) Arteriografia selectiva: 36.
  
a.g.d) Flebografia, linfografia: 36.
  
a.g.e) Arteriografia coronària: 72.
  
a.g.f) Participació en altres estudis de semblants característiques: s/c.
  
B) DE LES CURES I MESURES TERAPÈUTIQUES
  
b.a) De caràcter individual, no invassiu: preu/euros:
  
b.a.a) Administració de productes percutanis: 6.
  
b.a.b) Embenat funcionals i/o de fixació: 24.
  
b.a.c) Aplicació de fèrula: 24.
  
b.a.d) Implantació d'altres mitjans protèsics: 24.
  
b.a.e) Cardioversió elèctrica emergent: 72.
  
b.a.f) Cures funcionals d'òrgans, aparells i sistema: 24.
  
b.a.g) Altres cures tempèutics: s/c.
  
b.b) De caràcter grupal, no invassiu: preu/euros
  
b.b.a) Litotricia renal: 60.
  
b.b.b) Litotricia biliar: 48.
  
b.b.c) Cardioversió elèctrica: 36.
  
b.b.d) Participació en altres mesures i cures semblants: s/c.
  
b.c) De caràcter individual, invassiu: preu/euros
  
b.c.a) Sondatge gastroduodenal: 30.
  
b.c.b) Sondatge vesicular: 30.
  
b.c.c) Sondatge rectal: 18.
  
b.c.d) Sondatge lacrimal: 24.
  
b.c.e) Higiene bucodental: 24.
  
b.c.f) Cures de la pell: 24.
  
b.c.g) Cures d'òrgans, aparell o sistema: 36.
  
b.c.h) Cures durant el treball del part: 360.
  
b.c.i) Prescripció farmacològica no complexa: 36.
  
b.c.j) Altres mesures-cures terapèutiques semblants: s/c.
  
b.d) De caràcter grupal, invassiu: preu/euros:
  
b.d.a) Processos anestèsics: 60.
  
b.d.b) De l'aparell digestiu: 60.
  
b.d.c) De l'aparell genitourinari: 60.
  
b.d.d) Del sistema respiratori: 48.
  
b.d.e) Participació en altres mesures-cures terapèutiques: s/c.
  
b.e) De caràcter individual, cruent: preu/euros
  
b.e.a) Vacunacions/immunitzacions oficialitzades: 24.
  
b.e.b) Fluidoterapia-sueroteràpia no complexa: 36.
  
b.e.c) Farmacoteràpia no complexa: 36.
  
b.e.d) Cures quirúrgiques i sutures menors: 60.
  
b.e.e) Infiltrat articular: 36.
  
b.e.f) Drenatge d'abscés: 48
  
b.e.g) Cures bucodentals: 36
  
b.e.h) Diàlisi peritoneal urgent: 60.
  
b.e.i) Hemododiàlisi emergent: 84.
  
b.e.j) Plasmoteràpia emergent: 48.
  
b.e.k) Hemoteràpia emergent: 60.
  
b.e.l) Farmacoteràpia complexa urgent: 48.
  
b.e.ll) Antibioticoteràpia emergent: 48.
  
b.e.m) Altres cures tempèutiques, de característiques semblants: s /c.
  
b.f) De caràcter grupal, cruent: preu/euros
  
b.f.a) Fluid sueroteràpia: 36.
  
b.f.b) Plasmoteràpia: 48.
  
b.f.c) Hemoteràpia: 60.
  
b.f.d) Farmacoteràpia: 48.
  
b.f.e) Antibioticoteràpia: 48.
  
b.f.f) Quimioteràpia: 60.
  
b.f.g) Diàlisi peritoneal: 60.
  
b.f.h) Hemodiàlisi renal: 120.
  
b.f.i) Participació en processos quirúrgics: 30%.
  
b.f.j) Participació en processos quirúrgics i instrumentació: 20%.
  
b.f.k) Circulació extracorpòria: 35%.
  
b.f.l) Participació en altres processos de característiques semblants: s /c.
  
C) ALTRES SERVICIS PROFESSIONALS
  
C.1. Servicis professionals: preu/euros
  
C.1.1. Per prestació d'atenció i mesures terapèutiques, de caràcter individual o en horari de 08.00 a 22.00 hores, de dilluns a divendres, no festius, per cada hora o fracció: 24.
  
C.1.2. Per prestació de cures i mesures terapèutiques, de caràcter individual o grupal, en horari de 22.00 a 08.00 hores, inclosos festius, per cada hora o fracció: 42.
  
C.1.3. Per prestació de cures i mesures terapèutiques, de caràcter individual o grupal, en horari de 08.00 a 22.00 hores, en diumenges, els seus vespres i festius, per cada hora o fracció: 42.
  
C. 1. 4. Per prestació de cures i mesures terapèutiques, de caràcter individual o grupal, en horari de 22.00 a 08.00 hores, en diumenges, els seus vespres i festius, per cada hora o fracció: 48.
  
C. 2. Prestació de servicis professionals contractats: preu/euros
  
C. 2.1. Per prestació de cures i mesures terapèutiques a unitat familiar, inclosos descendents del titular, per mes: 36.
  
C. 2.2. Per cada ascendent que convisca en la unitat familiar: 12.
  
C. 3. Prestació de servicis durant transport: preu/euros
  
C. 3.1. Per cada hora emprada: 48.
  
C. 3.2. Per cada quilòmetre de tornada al punt de partida: 1.
  
C. 4. Infermeria obstetricoginecològica (comares): preu/euros
  
C. 4.1. Control prenatal: 36.
  
C. 4.2. Part autòcic o distòcic: 220.
  
C. 4.3. Instrumentació en cesària: 90.
  
C. 4.4. Ajuda en intervencions quirúrgiques: 90.
  
C. 5. Espectacles taurins: preu/euros
  
C. 5.1. Per cada hora diürna c/h: 60.
  
C. 5.2. Per cada hora nocturna c/h: 120.
  
C. 6. Competicions esportives, festeigs o altres esdeveniments, que per les seues característiques requerisquen d'assistència: preu/euros
  
C. 6.1. Per cada hora diürna c/h: 48.
  
C. 6.2. Per cada hora nocturna c/h: 60.
  
C. 7. Cursos, conferències i consultes: preu/euros
  
C. 7.1 Per cursos (depenent de les seues característiques) c/h: 45 a 60.
  
C. 7.2. Conferències: 150.
  
C. 7.3 Consulta d'infermeria: 20.
  
C. 8. Guàrdies: preu/euros
  
C. 8.1 Guàrdies de 09.00 a 21.00 hores: 120.
  
C. 8.2 Guàrdies de 21.00 a 09.00 hores: 160.
  
D) La prestació de servicis s'incrementarà en un 100% en horaris de 21.00 hores a 9.00 hores, i en dissabtes, diumenges i festius, llevat dels casos que les anteriors normes prevegen expressament eixa circumstància.
  
E) En el cas dels apartats C.5 o C. 6 d'este article, el Col·legi podrà, a sol·licitud de la persona col·legiada, encarregar-se del cobrament dels honoraris directament de l'entitat organitzadora.